title: Direktiva Komisije 2006/140/EZ od 20. prosinca 2006. o izmjenama Direktive 98/8/EZ Europskog parlamenta i Vijeća radi uvrštavanja sulfuril fluorida kao aktivne tvari u njezin Prilog I.  Tekst značajan za EGP

text:
               04/Sv. 7

               HR

               Službeni list Europske unije

               124

         32006L0140

               L 414/78

               SLUŽBENI LIST EUROPSKE UNIJE

         DIREKTIVA KOMISIJE 2006/140/EZ
   od 20. prosinca 2006.
   o izmjenama Direktive 98/8/EZ Europskog parlamenta i Vijeća radi uvrštavanja sulfuril fluorida kao aktivne tvari u njezin Prilog I.
   (Tekst značajan za EGP)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu 98/8/EZ Europskog parlamenta i Vijeća od 16. veljače 1998. o stavljanju na tržište biocidnih pripravaka (1), a posebno njezin članak 16. stavak 2. drugi podstavak,
   budući da:

               (1)

               Uredbom Komisije (EZ) br. 2032/2003 od 4. studenoga 2003. o drugoj fazi desetogodišnjeg radnog programa iz članka 16. stavka 2. Direktive 98/8/EZ Europskog parlamenta i Vijeća o stavljanju na tržište biocidnih pripravaka i o izmjenama Uredbe (EZ) br. 1896/2000 (2) utvrđuje se popis aktivnih tvari koje se ocjenjuju radi mogućeg uvrštavanja u Prilog I., I.A ili I.B Direktivi 98/8/EZ. Taj popis uključuje sulfuril fluorid.

               (2)

               Sukladno Uredbi (EZ) br. 2032/2003, sulfuril fluorid je ocijenjen u skladu s člankom 11. stavkom 2. Direktive 98/8/EZ za uporabu u pripravku vrste 8., zaštitna tvar za drvo, kako je određeno u Prilogu V. Direktivi 98/8/EZ.

               (3)

               U skladu s člankom 5. stavkom 2. Uredbe (EZ) br. 2032/2003, državom članicom izvjestiteljicom imenovana je Švedska. Švedska je 19. travnja 2005., u skladu s člankom 10. stavkom 5. i 7. te Uredbe, podnijela Komisiji izvješće nadležnog tijela zajedno s preporukom.

               (4)

               Izvješće nadležnog tijela pregledale su države članice i Komisija. U skladu s člankom 11. stavkom 4. Uredbe (EZ) br. 2032/2003, nalazi te revizije uneseni su 8. rujna 2006. u izvješće o ocjeni u sklopu Stalnog odbora za biocidne pripravke.

               (5)

               Ispitivanje sulfuril fluorida nije ukazalo na otvorena pitanja ili razloge za zabrinutost koje bi trebalo uputiti Znanstvenom odboru za zdravstvene i ekološke rizike (SCHER).

               (6)

               Različita ispitivanja pokazala su da biocidni pripravci koji se upotrebljavaju kao zaštitne tvari za drvo i sadrže sulfuril fluorid ispunjavaju zahtjeve predviđene člankom 5. Direktive 98/8/EZ, posebno u pogledu uporaba koje su bile ispitivane i detaljno navedene u izvješću o ocjeni. Stoga je sulfuril fluorid primjereno uvrstiti u Prilog I. kako bi se osiguralo da se u svim državama članicama odobrenja za biocidne pripravke, koji se koriste kao zaštitne tvari za drvo i sadrže sulfuril fluorid, mogu odobriti, mijenjati ili poništiti u skladu s člankom 16. stavkom 3. Direktive 98/8/EZ.

               (7)

               Važno je da se odredbe ove Direktive primjenjuju istodobno u svim državama članicama kako bi se na tržištu osigurao jednak tretman biocidnih pripravaka koji sadrže aktivnu tvar sulfuril fluorid i općenito omogućilo pravilno funkcioniranje tržišta biocidnih pripravaka.

               (8)

               U svjetlu nalaza izvješća o ocjeni, primjereno je zahtijevati da se uporaba takvih pripravaka odobri samo osposobljenim stručnjacima u skladu s člankom 10. stavkom 2. točkom (i) alinejom (e) Direktive 98/8/EZ i da se utvrde mjere za smanjenje rizika kako bi se osigurala sigurnost korisnika i drugih nazočnih osoba u skladu s člankom 10. stavkom 2. točkom (i) alinejom (f) Direktive 98/8/EZ.

               (9)

               Nadalje, uputno je zahtijevati stalni nadzor i pružanje daljnjih informacija o nekim određenim točkama koje su podrobno navedene u izvješću o ocjeni u skladu s člankom 10. stavkom 2. točkom (i) alinejom (f) Direktive 98/8/EZ.

               (10)

               Prije uvrštavanja aktivne tvari u Prilog I. treba utvrditi razumno razdoblje kako bi se omogućilo državama članicama i zainteresiranim stranama da se pripreme za ispunjavanje novih zahtjeva te podnositeljima zahtjeva, koji su pripremili dokumentaciju, da potpuno iskoriste desetogodišnje razdoblje za zaštitu podataka koje u skladu s člankom 12. točkom (c) alinejom ii. Direktive 98/8/EZ počinje s datumom uvrštavanja.

               (11)

               Nakon uvrštavanja, državama članicama daje se razumno razdoblje za provedbu članka 16. stavka 3. Direktive 98/8/EZ, a posebno za izdavanje, izmjenu ili poništenje odobrenja za biocidne pripravke u pripravku vrste 8. koji sadrže sulfuril fluorid, kako bi se osigurala njihova usklađenost s Direktivom 98/8/EZ.

               (12)

               Direktivu 98/8/EZ treba stoga na odgovarajući način izmijeniti.

               (13)

               Mjere predviđene u ovoj Direktivi u skladu su s mišljenjem Stalnog odbora za biocidne pripravke,

         DONIJELA JE OVU DIREKTIVU:
   Članak 1.
   Prilog I. Direktivi 98/8/EZ izmjenjuje se u skladu s Prilogom ovoj Direktivi.
   Članak 2.
   Prenošenje
   1.   Države članice će donijeti i objaviti potrebne zakone i ostale propise potrebne za usklađivanje s ovom Direktivom najkasnije do 31. prosinca 2007. One će Komisiji odmah dostaviti tekst tih odredaba i korelacijsku tablicu između navedenih odredaba i ove Direktive.
   One te odredbe primjenjuju od 1. siječnja 2009.
   Kad države članice donesu ove odredbe, one će prilikom njihove službene objave sadržavati uputu na ovu Direktivu ili će se uz njih navesti takva uputa. Načine toga upućivanja utvrđuju države članice.
   2.   Države članice Komisiji dostavljaju tekst glavnih odredaba nacionalnog prava donesenih u području na koje se odnosi ova Direktiva.
   Članak 3.
   Ova Direktiva stupa na snagu 20. dan od objave u Službenom listu Europske unije.
   Članak 4.
   Ova je Direktiva upućena državama članicama.

      Sastavljeno u Bruxellesu 20. prosinca 2006.

            Za Komisiju

         Stavros DIMAS

            Član Komisije

      (1)  SL L 123, 24.4.1998., str. 1. Direktiva kako je zadnje izmijenjena Direktivom Komisije 2006/50/EZ od 29. svibnja 2006. (SL L 142, 30.5.2006., str. 6.).

      (2)  SL L 307, 24.11.2003., str. 1. Uredba kako je zadnje izmijenjena Uredbom (EZ) br. 1048/2005 (SL L 178, 9.7.2005., str. 1.).

      PRILOG
      U Prilog I. Direktivi 98/8/EZ umeće se sljedeća tablica s unosom „br. 1.”

                     „Br.

                     Zajednički naziv

                     Naziv prema IUPAC-u Identifikacijski brojevi

                     Minimalna čistoća aktivne tvari u biocidnom pripravku koji se stavlja na tržište

                     Datum uvrštenja

                     Rok za usklađivanje s člankom 16. stavkom 3. (osim pripravaka koji sadrže više od jedne aktivne tvari, za koje je rok za usklađivanje s člankom 16. stavkom 3. jednak roku iz zadnje odluke o uvrštavanju njegove aktivne tvari)

                     Datum isteka uvrštenja

                     Vrsta pripravka

                     Posebne odredbe (1)

                     1

                     Sulfuril fluorid

                     Sulfuril difluorid
                     Br. EZ: 220-281-5
                     Br. CAS: 2699-79-8

                     > 994 g/kg

                     1. siječnja 2009.

                     31. prosinca 2010.

                     31. prosinca 2018.

                     8

                     Države članice jamče da su za odobrenja ispunjeni sljedeći uvjeti:

                                 (1)

                                 pripravak se prodaje samo stručnjacima, koji su osposobljeni za njegovu uporabu;

                                 (2)

                                 odgovarajuće mjere za ublažavanje rizika predviđene su za korisnike i druge nazočne osobe;

                                 (3)

                                 prate se koncentracije sulfuril fluorida u zraku troposfere udaljenom od izvora kontaminacije.

                           Države članice vode također računa da izvješća o praćenju iz točke 3. posjednici odobrenja izravno šalju Komisiji svakih pet godina od 1. siječnja 2009.

         (1)  Za provedbu zajedničkih načela Priloga VI., sadržaj i zaključci izvješća o ocjeni nalaze se na internetskoj adresi Komisije: http://ec.europa.eu/comm/environment/biocides/index.htm”


title: Direktiva 2006/24/EZ Europskog parlamenta i Vijeća od 15. ožujka 2006. o zadržavanju podataka dobivenih ili obrađenih u vezi s pružanjem javno dostupnih elektroničkih komunikacijskih usluga ili javnih komunikacijskih mreža i o izmjeni Direktive 2002/58/EZ

text:
               13/Sv. 050

               HR

               Službeni list Europske unije

               30

         32006L0024

               L 105/54

               SLUŽBENI LIST EUROPSKE UNIJE

               15.03.2006.

      DIREKTIVA 2006/24/EZ EUROPSKOG PARLAMENTA I VIJEĆA

   od 15. ožujka 2006.
   o zadržavanju podataka dobivenih ili obrađenih u vezi s pružanjem javno dostupnih elektroničkih komunikacijskih usluga ili javnih komunikacijskih mreža i o izmjeni Direktive 2002/58/EZ
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o osnivanju Europske zajednice, a posebno njegov članak 95.,
   uzimajući u obzir prijedlog Komisije,
   uzimajući u obzir mišljenje Europskoga gospodarskog i socijalnog odbora (1),
   u skladu s postupkom predviđenim u članku 251. Ugovora (2),
   budući da:

               (1)

               Direktivom 95/46/EZ Europskog parlamenta i Vijeća od 24. listopada 1995. o zaštiti pojedinaca u vezi s obradom osobnih podataka i o slobodnom kretanju takvih podataka (3) zahtijeva se od država članica da zaštite prava i slobode fizičkih osoba u vezi s obradom osobnih podataka, a posebno njihovog prava na privatnost kako bi se osigurao slobodan prijenos osobnih podataka u Zajednici.

               (2)

               Direktivom 2002/58/EZ Europskog parlamenta i Vijeća od 12. srpnja 2002. o obradi osobnih podataka i zaštiti privatnosti u sektoru elektroničkih komunikacija (Direktiva o privatnosti i elektroničkim komunikacijama) (4) prevode se načela iz Direktive 95/46/EZ u konkretna pravila za sektor elektroničkih komunikacija.

               (3)

               Člancima 5., 6. i 9. Direktive 2002/58/EZ utvrđuju se pravila koja se primjenjuju na podatke o prometu i lokaciji nastalih uporabom usluga elektroničke komunikacije koje obrađuju pružatelji mreže i usluga. Takvi se podaci moraju izbrisati ili moraju postati anonimni onda kada više nisu potrebni u svrhu prijenosa komunikacije. To se ne odnosi na podatke koji su nužni u svrhu obrade ili naplate međupovezivanja. Na temelju pristanka, određeni se podaci mogu također obrađivati u svrhu oglašavanja te za pružanje usluga s dodanom vrijednosti.

               (4)

               Člankom 15. stavkom 1. Direktive 2002/58/EZ propisuju se uvjeti pod kojima države članice mogu ograničiti opseg prava i obveza iz članka 5., članka 6., članka 8. stavaka 1., 2., 3. i 4. te članka 9. navedene Direktive. Svako takvo ograničenje u demokratskom društvu mora biti nužno, prikladno i razmjerno za posebne potrebe očuvanja javnog reda, tj. za zaštitu nacionalne sigurnosti (tj. državne sigurnosti), obrane, javne sigurnosti ili sprečavanje, istragu, otkrivanje i progon kaznenih djela ili neovlaštene uporabe sustava elektroničke komunikacije.

               (5)

               Nekoliko je država članica donijelo zakonodavstvo koje uređuje zadržavanje podataka koje obavljaju pružatelji usluga u svrhu sprečavanja, istrage, otkrivanja i progona kaznenih djela. Postoje značajne razlike među tim nacionalnim odredbama.

               (6)

               Pravne i tehničke razlike među nacionalnim odredbama koje se odnose na zadržavanje podataka u svrhu sprečavanja, istrage, otkrivanja i progona kaznenih djela predstavljaju prepreke unutarnjem tržištu elektroničkih komunikacija budući da su pružatelji usluga suočeni s različitim zahtjevima u vezi sa vrstom podataka o prometu i lokaciji koji se moraju pohraniti te uvjeta i trajanja zadržavanja.

               (7)

               Zaključci Vijeća za pravosuđe i unutarnje poslove od 19. prosinca 2002. ističu da su, zbog značajnog porasta mogućnosti koje pružaju elektroničke komunikacije, podaci koji se odnose na uporabu elektroničkih komunikacija posebno važni i stoga predstavljaju vrijedno sredstvo u sprečavanju, istrazi, otkrivanju i progonu kaznenih djela, posebno organiziranog kriminala.

               (8)

               Deklaracija o borbi protiv terorizma koju je donijelo Europsko vijeće 25. ožujka 2004. uputilo je Vijeće da ispita mjere za utvrđivanje pravila pružatelja usluga o zadržavanju podataka o komunikacijskom prometu.

               (9)

               U skladu s člankom 8. Europske konvencije o zaštiti ljudskih prava i temeljnih sloboda (ECHR) svatko ima pravo na poštivanje svog privatnog života i dopisivanja. Javna tijela mogu se umiješati u uživanje tog prava samo u skladu sa zakonom i tamo gdje je to u demokratskom društvu potrebno, između ostaloga, radi interesa nacionalne ili javne sigurnosti, radi sprečavanja nereda ili zločina ili radi zaštite prava i sloboda drugih osoba. Budući da se zadržavanje podataka pokazalo kao izrazito potrebno i učinkovito sredstvo za provedbu zakona u nekoliko država članica, a posebno u vezi s važnim pitanjima poput organiziranog kriminala i terorizma, potrebno je osigurati da pohranjeni podaci budu na raspolaganju za provedbu zakona tijekom određenog razdoblja pod uvjetima iz ove Direktive. Donošenje instrumenta o zadržavanju podataka koji ispunjava zahtjeve iz članka 8. ECHR-a je stoga potrebna mjera.

               (10)

               Vijeće je 13. srpnja 2005. u deklaraciji kojom je osudilo terorističke napade na London potvrdilo potrebu za što skorijim donošenjem zajedničkih mjera vezanih uz zadržavanje telekomunikacijskih podataka.

               (11)

               Imajući u vidu važnost podataka o prometu i lokaciji za istragu, otkrivanje i progon kaznenih djela, kako je dokazano u istraživanjima i na praktičnom iskustvu nekoliko država članica, postoji potreba da se na europskoj razini osigura da se tijekom određenog vremenskog razdoblja u skladu s uvjetima iz ove Direktive pohrane podaci dobiveni ili obrađeni prilikom pružanja komunikacijskih usluga pružatelja javno dostupnih usluga elektroničke komunikacije ili javne komunikacijske mreže.

               (12)

               Članak 15. stavak 1. Direktive 2002/58/EZ i dalje se primjenjuje na podatke, uključujući i podatke vezane uz neuspješne pokušaje uspostave poziva, čije se zadržavanje u ovoj Direktivi ne zahtijeva izričito i koji stoga njome nisu obuhvaćeni te na zadržavanje u svrhe koje nisu obuhvaćene ovom Direktivom, uključujući i pohranu za potrebe pravosuđa.

               (13)

               Ova se Direktiva odnosi samo na podatke dobivene ili obrađene kao posljedica komunikacije ili komunikacijske usluge i ne odnosi se na podatke koji čine sadržaj prenesene informacije. Podaci bi se morali pohraniti na takav način da se izbjegne njihova višestruka pohrana. Podaci dobiveni ili obrađeni prilikom pružanja predmetnih komunikacijskih usluga odnose se na podatke koji su dostupni. Nadalje, kada je u pitanju zadržavanje podataka vezanih uz internetsku elektroničku poštu te internetsku telefoniju, obveza pohrane podataka može se primijeniti samo u vezi s podacima iz vlastitih usluga pružatelja ili pružatelja mreže.

               (14)

               Tehnologije vezane uz elektroničke komunikacije ubrzano se mijenjaju te se i opravdani zahtjevi nadležnih tijela mogu u skladu s tim mijenjati. Kako bi dobila savjet te potakla razmjenu iskustava o najboljim postupcima u vezi s ovim pitanjima, Komisija namjerava osnovati skupinu sastavljenu od tijela progona država članica, udruženja industrije elektroničkih komunikacija, predstavnika Europskog parlamenta te tijela za zaštitu podataka, uključujući i Europskog nadzornika zaštite podataka.

               (15)

               Direktiva 95/46/EZ i Direktiva 2002/58/EZ u potpunosti se primjenjuju na podatke pohranjene u skladu s ovom Direktivom. Člankom 30. stavkom 1. točkom (c) Direktive 95/46/EZ prilikom obrade osobnih podataka zahtijeva se savjetovanje s Radnom skupinom za zaštitu pojedinaca osnovanom u skladu s člankom 29. navedene Direktive.

               (16)

               Obveze pružatelja usluge koje se odnose na mjere za osiguranje kvalitete podataka, koje su utvrđene člankom 6. Direktive 95/46/EZ, te njihove obveze koje se odnose na mjere za osiguranje povjerljivosti i sigurnosti obrade podataka koje su utvrđene člankom 16. i 17. navedene Direktive u potpunosti se primjenjuju na podatke pohranjene u smislu ove Direktive.

               (17)

               Od iznimne je važnosti da države članice donesu zakonodavne mjere kojima bi se osiguralo da se podaci pohranjeni u skladu s ovom Direktivom prosljeđuju nadležnim nacionalnim tijelima samo u skladu s nacionalnim zakonodavstvom i uz puno poštivanje temeljnih prava predmetnih osoba.

               (18)

               U tom smislu, člankom 24. Direktive 95/46/EZ se državama članicama utvrđuje obveza da propišu kazne za kršenje odredaba donesenih u skladu s navedenom Direktivom. Člankom 15. stavkom 2. Direktive 2002/58/EZ postavlja se jednaki zahtjev u vezi s nacionalnim odredbama donesenim na temelju Direktive 2002/58/EZ. Okvirnom Direktivom Vijeća 2005/222/PUP od 24. veljače 2005. o napadima na informacijske sustave (5) propisuje se da se namjerni protuzakoniti pristup informacijskim sustavima, uključujući podatke sadržane u njima, kažnjava kao kazneno djelo.

               (19)

               Pravo na odštetu koje je utvrđeno člankom 23. Direktive 95/46/EZ koje ima svaka osoba koja je pretrpjela štetu nastalu uslijed postupaka nezakonite obrade ili bilo kojeg postupka suprotnog nacionalnim odredbama donesenim u skladu s navedenom Direktivom, također se, u skladu s ovom Direktivom, primjenjuje u vezi s nezakonitom obradom bilo kakvih osobnih podataka.

               (20)

               Konvencija Vijeća Europe o računalnom kriminalu iz 2001. te Konvencija Vijeća Europe za zaštitu osoba u vezi s automatiziranom obradom osobnih podataka iz 1981. obuhvaćaju također podatke koji se pohranjuju u smislu ove Direktive.

               (21)

               Budući da ciljeve ove Direktive, odnosno usklađivanje obveza pružatelja usluga da pohrane određene podatke i da omoguće da ti podaci budu na raspolaganju za potrebe istrage, otkrivanja i progona teških kaznenih djela, kako su ih utvrdile države članice nacionalnim zakonodavstvom, države članice ne mogu ostvariti u dovoljnoj mjeri, a budući da zbog opsega i učinka ove Direktive ti ciljevi mogu biti bolje ostvareni na razini Zajednice, Zajednica može donijeti mjere u skladu s načelom supsidijarnosti iz članka 5. Ugovora. U skladu s načelom proporcionalnosti iz navedenog članka, ova Direktiva ne prelazi okvire koji su potrebni za postizanje navedenih ciljeva.

               (22)

               Ova Direktiva poštuje temeljna prava i priznata načela, posebno načela Povelje temeljnih prava Europske unije. Zajedno s Direktivom 2002/58/EZ ovom se Direktivom posebno pokušava osigurati puno poštivanje temeljnih prava građana u vezi s poštivanjem privatnog života i komunikacije te u vezi sa zaštitom njihovih osobnih podataka, kako je navedeno u člancima 7. i 8. Povelje.

               (23)

               S obzirom da bi obveze pružatelja usluga elektroničke komunikacije morale biti razmjerne, ovom se Direktivom zahtijeva da oni pohranjuju samo one podatke koji su dobiveni ili bili obrađeni tijekom postupka pružanja njihovih komunikacijskih usluga. Ako te podatke nisu dobili ili obradili ti pružatelji usluga, ne postoji obveza njihovog pohranjivanja. Namjena ove Direktive nije usklađivanje tehnologije za pohranjivanje podataka, čiji je izbor pitanje koje se rješava na nacionalnoj razini.

               (24)

               U skladu s točkom 34. Međuinstitucionalnog sporazuma o boljem zakonodavstvu (6), države se članice potiču da za svoje potrebe i u interesu Zajednice izrade i objave vlastite tablice koje bi prikazale, koliko je to moguće, korelaciju između ove Direktive i mjera za prijenos u nacionalno pravo.

               (25)

               Ova Direktiva ne dovodi u pitanje ovlasti država članica da donesu zakonodavne mjere koje se odnose na pravo nacionalnih tijela koja su imenovale na pristup podacima i njihovo korištenje. Pitanja pristupa nacionalnih tijela radi obavljanja djelatnosti iz članka 3. stavka 2. prve alineje Direktive 95/46/EZ podacima pohranjenim u skladu s ovom Direktivom nisu obuhvaćena pravom Zajednice. Ona, međutim, mogu biti uređena nacionalnim pravom ili postupcima u skladu s glavom VI. Ugovora o Europskoj uniji. Takvi zakoni ili postupci moraju u potpunosti poštivati temeljna prava kakva proizlaze iz zajedničkih ustavnih tradicija država članica i kakva jamči ECHR. Prema članku 8. ECHR-a, kako ga je protumačio Europski sud za ljudska prava, zadiranje javnih tijela u pravo na privatnost mora ispunjavati zahtjeve nužnosti i proporcionalnosti te mora služiti točno određenim, jasnim i zakonitim svrhama i biti izvedeno na način koji je primjeren, odgovarajući i nije pretjeran u odnosu na svrhu zadiranja,

         DONIJELI SU OVU DIREKTIVU:
   Članak 1.
   Predmet i područje primjene
   1.   Cilj ove Direktive je uskladiti odredbe država članica koje se odnose na obveze pružatelja javno dostupnih elektroničkih komunikacijskih usluga ili javnih komunikacijskih mreža u odnosu na zadržavanje određenih podataka koje skupljaju ili obrađuju pružatelji, kako bi se osiguralo da ti podaci budu dostupni u svrhu istrage, otkrivanja i progona teških kaznenih djela, kako su određena nacionalnim zakonodavstvom svake države članice.
   2.   Ova se Direktiva primjenjuje na podatke o prometu i lokaciji kako pravnih tako i fizičkih osoba te na uz to vezane podatke nužne za identificiranje pretplatnika ili registriranog korisnika. Ona se ne primjenjuje na sadržaj elektroničke komunikacije kao ni na informacije do kojih se dolazi korištenjem elektroničke komunikacijske mreže.
   Članak 2.
   Pojmovi
   1.   U svrhu ove Direktive primjenjuju se pojmovi iz Direktive 95/46/EZ, Direktive 2002/21/EZ Europskog parlamenta i Vijeća od 7. ožujka 2002. o zajedničkom regulatornom okviru za elektroničke komunikacijske mreže i usluge (Okvirna direktiva) (7) te iz Direktive 2002/58/EZ.
   2.   U smislu ove Direktive:

               (a)

               „podaci” znači podaci o prometu i podaci o lokaciji te uz to vezani podaci nužni za identifikaciju pretplatnika ili korisnika;

               (b)

               „korisnik” znači sve pravne ili fizičke osobe koje se koriste javno dostupnim elektroničkim komunikacijskim uslugama za privatne ili poslovne potrebe, a koje nisu nužno pretplaćene na tu uslugu;

               (c)

               „telefonska usluga” znači pozivi (uključujući glasovne pozive, glasovnu poštu te konferencijske i podatkovne pozive), dopunske usluge (uključujući preusmjeravanje i prijenos poziva) i usluge slanja poruka te multimedijalne usluge (uključujući uslugu kratkih poruka (SMS), unaprijeđenu uslugu slanja poruka (EMS) i uslugu slanja multimedijalnih poruka (MMS));

               (d)

               „korisničko ime” znači jedinstvena identifikacija koja se dodjeljuje osobi koja stupa u pretplatnički odnos ili se registrira za uslugu pristupa internetu ili uslugu komunikacije putem interneta;

               (e)

               „ID ćelije” znači identitet ćelije iz koje izlazi poziv s mobilnog telefona ili u kojoj taj poziv završava;

               (f)

               „neuspješan poziv” znači komunikacija u kojoj je telefonski poziv uspješno spojen, ali na njega nije odgovoreno ili je došlo do intervencije upravitelja mreže.

         Članak 3.
   Obveza zadržavanja podataka
   1.   Iznimno od odredaba članka 5., 6. i 9. Direktive 2002/58/EZ, države članice donose mjere kojima se osigurava da se podaci iz članka 5. ove Direktive, ako su nastali pri ili su ih obradili pružatelji javno dostupnih elektroničkih komunikacijskih usluga ili javne komunikacijske mreže unutar njihove nadležnosti prilikom pružanja predmetnih komunikacijskih usluga, zadržavaju u skladu s odredbama ove Direktive.
   2.   Obveza zadržavanja podataka iz stavka 1. uključuje zadržavanje podataka iz članka 5. koji se odnose na neuspješne pozive kada su ti podaci nastali pri ili su ih obradili te pohranili (kada se radi o podacima o telefoniji) ili zabilježili (kada se radi o internetskim podacima) pružatelji javno dostupnih elektroničkih komunikacijskih usluga ili javne komunikacijske mreže u nadležnosti predmetne države članice prilikom pružanja predmetnih komunikacijskih usluga. Ova Direktiva ne zahtijeva da se zadržavaju podaci koji se odnose na nespojene pozive.
   Članak 4.
   Pristup podacima
   Države članice donose mjere kako bi osigurale da se podaci zadržani u skladu s ovom Direktivom daju samo nadležnim nacionalnim tijelima u posebnim slučajevima te u skladu s nacionalnim pravom. Uzimajući u obzir odgovarajuće odredbe prava Europske unije ili međunarodnog javnog prava, a posebno ECHR-a kako ga tumači Europski sud za ljudska prava, svaka država članica u svom nacionalnom pravu propisuje postupak i uvjete koji se moraju ispuniti kako bi se ostvarilo pravo na pristup zadržanim podacima u skladu sa zahtjevima nužnosti i proporcionalnosti.
   Članak 5.
   Kategorije podataka koji se zadržavaju
   1.   Države članice osiguravaju da se u skladu s ovom Direktivom zadržavaju sljedeće kategorije podataka:

               (a)

               podaci potrebni za pronalaženje i identifikaciju izvora komunikacije:

                           (1)

                           u slučaju telefonije u nepokretnoj mreži te pokretne telefonije:

                                       i.

                                       telefonski broj priključka s kojeg poziv dolazi;

                                       ii.

                                       ime i adresa pretplatnika ili registriranog korisnika;

                           (2)

                           u slučaju pristupa internetu, internetske elektroničke pošte i internetske telefonije:

                                       i.

                                       dodijeljeno korisničko ime/imena;

                                       ii.

                                       korisničko ime i telefonski broj dodijeljen svakoj komunikaciji s kojom se stupa u javnu telefonsku mrežu;

                                       iii.

                                       ime i adresa pretplatnika ili registriranog korisnika kojem je u trenutku komunikacije dodijeljena adresa internetskog protokola (IP), korisničko ime ili telefonski broj;

               (b)

               podaci potrebni za otkrivanje odredišta komunikacije:

                           (1)

                           u slučaju telefonije u nepokretnoj mreži i pokretne telefonije:

                                       i.

                                       birani broj/brojevi (telefonski broj/brojevi koje se naziva) te, u slučaju koji uključuju dodatne usluge poput preusmjeravanja ili prijenosa poziva, broj ili brojeve na koje je poziv preusmjeren;

                                       ii.

                                       ime/imena i adresu/adrese pretplatnika ili registriranog/registriranih korisnika;

                           (2)

                           u slučaju internetske elektroničke pošte i internetske telefonije:

                                       i.

                                       korisničko ime ili telefonski broj primatelja kojem je namijenjen poziv preko internetske telefonije;

                                       ii.

                                       ime/imena i adresa/adrese pretplatnika ili registriranog/registriranih korisnika te korisničko ime primatelja kojem je namijenjena komunikacija;

               (c)

               podaci potrebni za utvrđivanje datuma, vremena i trajanja komunikacije:

                           (1)

                           u slučaju telefonije u nepokretnoj mreži i pokretne telefonije, datum i vrijeme početka i završetka komunikacije;

                           (2)

                           u slučaju pristupa internetu, internetske elektroničke pošte i internetske telefonije:

                                       i.

                                       datum i vrijeme prijave i odjave od usluge pristupa internetu prema određenoj vremenskoj zoni, zajedno s adresom IP-a, bilo da je dinamička ili statička, koju je komunikaciji dodijelio pružatelj usluge pristupa internetu, te korisničko ime pretplatnika ili registriranog korisnika;

                                       ii.

                                       datum i vrijeme prijave i odjave od usluge internetske elektroničke pošte ili usluge internetske telefonije prema određenoj vremenskoj zoni;

               (d)

               podaci nužni za otkrivanje vrste komunikacije:

                           (1)

                           u slučaju telefonije u nepokretnoj mreži i pokretne telefonije: korištena telefonska usluga;

                           (2)

                           u slučaju internetske elektroničke pošte i internetske telefonije: korištena internetska usluga;

               (e)

               podaci potrebni za identifikaciju komunikacijske opreme korisnika ili njihove navodne opreme:

                           (1)

                           u slučaju telefonije u nepokretnoj mreži, telefonski brojevi s kojih se poziva i koje se poziva;

                           (2)

                           u slučaju pokretne telefonije:

                                       i.

                                       telefonski brojevi s kojih se poziva i koje se poziva;

                                       ii.

                                       međunarodni identitet pokretnog pretplatnika (IMSI) stranke koja poziva;

                                       iii.

                                       međunarodni identitet pokretne opreme (IMEI) stranke koja poziva;

                                       iv.

                                       IMSI stranke koju se poziva;

                                       v.

                                       IMEI stranke koju se poziva;

                                       vi.

                                       u slučaju unaprijed plaćenih anonimnih usluga, datum i vrijeme početka uporabe usluge i lokacijska oznaka (ID ćelije) s koje je usluga aktivirana.

                           (3)

                           u slučaju pristupa internetu, internetske elektroničke pošte i internetske telefonije:

                                       i.

                                       telefonski broj s kojeg se poziva u svrhu telefonskog pristupa;

                                       ii.

                                       digitalna pretplatnička linija (DSL) ili druga krajnja točka osobe koja započinje komunikaciju;

               (f)

               podaci potrebni za otkrivanje lokacije opreme za pokretnu komunikaciju:

                           (1)

                           lokacijska oznaka (ID ćelije) na početku komunikacije;

                           (2)

                           podaci kojima se identificira geografska lokacija ćelija navođenjem njihovih lokacijskih oznaka (ID ćelije) tijekom razdoblja za koje su zadržani podaci o komunikaciji.

         2.   U skladu s ovom Direktivom ne smiju se pohranjivati podaci koji otkrivaju sadržaj komunikacije.
   Članak 6.
   Trajanje zadržavanja podataka
   Države članice osiguravaju da se kategorije podataka iz članka 5. ove Direktive zadržavaju na razdoblje koje nije kraće od 6 mjeseci niti dulje od dvije godine od datuma komunikacije.
   Članak 7.
   Zaštita i sigurnost podataka
   Ne dovodeći u pitanje odredbe donesene na temelju Direktive 95/46/EZ i Direktive 2002/58/EZ, svaka država članica osigurava da pružatelji javno dostupnih usluga elektroničke komunikacije ili javne komunikacijske mreže, poštuju najmanje sljedeća načela sigurnosti podataka u vezi s podacima zadržanim u skladu s ovom Direktivom:

               (a)

               zadržani podaci jednake su kvalitete te se na njih primjenjuju jednake sigurnosne i zaštitne mjere kao i na podatke na mreži;

               (b)

               na podatke se primjenjuju primjerene tehničke i organizacijske mjere kako bi ih se zaštitilo od nenamjernog ili nezakonitog uništenja, nenamjernoga gubitka ili izmjene, ili neovlaštenog ili nezakonitog pohranjivanja, obrade, pristupa ili razotkrivanja;

               (c)

               na podatke se primjenjuju primjerene tehničke i organizacijske mjere kako bi se osiguralo da im pristupiti može samo posebno ovlašteno osoblje;
               i

               (d)

               po završetku razdoblja zadržavanja uništavaju se svi podaci, osim onih kojima se pristupilo i koji su spremljeni.

         Članak 8.
   Zahtjevi u vezi sa zadržavanjem podataka
   Države članice osiguravaju da se podaci iz članka 5. ove Direktive pohranjuju u skladu s ovom Direktivom na takav način da se zadržani podaci i sve druge potrebne informacije vezane uz te podatke mogu na zahtjev dostaviti nadležnim tijelima bez nepotrebnog odlaganja.
   Članak 9.
   Nadzorno tijelo
   1.   Svaka država članica imenuje jedno ili više tijela javne vlasti koja su na njenom državnom području odgovorna za praćenje primjene odredaba koje su države članice donijele u skladu s člankom 7. ove Direktive u vezi sa sigurnosti pohranjenih podataka. Ta tijela mogu biti tijela iz članka 28. Direktive 95/46/EZ.
   2.   Tijela iz stavka 1. ovog članka prilikom obavljanja nadzora iz navedenog stavka djeluju potpuno neovisno.
   Članak 10.
   Statistika
   1.   Države članice osiguravaju da se Komisiji jednom godišnje dostavlja statistika o zadržavanju podataka dobivenih ili obrađenih u vezi s pružanjem javno dostupnih usluga elektroničke komunikacije ili javne komunikacijske mreže. Ta statistika sadrži:

               —

               slučajeve u kojima je informacija dostavljena nadležnim tijelima u skladu s važećim nacionalnim zakonodavstvom,

               —

               vrijeme koje je proteklo od dana kada su podaci pohranjeni i dana kada je nadležno tijelo zahtijevalo prijenos podataka,

               —

               slučajeve u kojima nije bilo moguće ispuniti zahtjeve za podacima.

         2.   Ova statistika ne sadrži osobne podatke.
   Članak 11.
   Izmjena Direktive 2002/58/EZ
   U članak 15. Direktive 2002/58/EZ dodaje se sljedeći stavak:

      „1.a   Stavak 1. ne primjenjuje se na podatke iz Direktive 2006/24/EZ Europskog parlamenta i Vijeća od 15. ožujka 2006. o zadržavanju podataka dobivenih ili obrađenih u vezi s pružanjem javno dostupnih usluga elektroničke komunikacije ili javnih komunikacijskih mreža (8) čije se zadržavanje posebno zahtijeva u svrhe iz članka 1. stavka 1. te Direktive.

   Članak 12.
   Daljnje mjere
   1.   Država članica u posebnim okolnostima koje opravdavaju produljenje najduljeg vremena zadržavanja iz članka 6. za ograničeno razdoblje može poduzeti potrebne mjere. Ta država članica odmah obavješćuje Komisiju i druge države članice o mjerama koje je poduzela u skladu s ovim člankom te navodi razloge zbog kojih ih je uvela.
   2.   Komisija u roku šest mjeseci nakon primitka obavijesti iz stavka 1. odobrava ili odbija predmetne nacionalne mjere nakon što je ispitala jesu li te mjere sredstvo proizvoljne diskriminacije ili predstavljaju prikriveno ograničavanje trgovine među državama članicama te stvaraju li one prepreku funkcioniranju unutarnjeg tržišta. U slučaju da Komisija ne donese odluku u tom roku smatra se da su nacionalne mjere odobrene.
   3.   Kad su nacionalne mjere države članice koje odstupaju od odredaba ove Direktive odobrene u skladu sa stavkom 2., Komisija može predložiti izmjenu ove Direktive.
   Članak 13.
   Pravni lijekovi, odgovornost i sankcije
   1.   Svaka država članica poduzima potrebne mjere kako bi osigurala da se u vezi s obradom podataka u okviru ove Direktive potpuno primjenjuju nacionalne mjere za provedbu poglavlja III. Direktive 95/46/EZ koje predviđa pravne lijekove, odgovornost i sankcije.
   2.   Svaka država članica posebno poduzima potrebne mjere kako bi osigurala da se svaki namjerni pristup podacima ili prijenos podataka zadržanih u skladu s ovom Direktivom koji nije dopušten u nacionalnom pravu donesenom na temelju ove Direktive sankcionira, administrativnim ili kaznenim sankcijama, koje su učinkovite, razmjerne i odvraćajuće.
   Članak 14.
   Ocjena
   1.   Komisija najkasnije do 15. rujna 2010. podnosi Europskom parlamentu i Vijeću ocjenu primjene ove Direktive i njenog učinka na gospodarske subjekte i potrošače, uzimajući u obzir napredak postignut u tehnologiji elektroničkih komunikacija te statistiku dostavljenu Vijeću u skladu sa člankom 10. kako bi se utvrdilo je li potrebno donijeti izmjene odredaba ove Direktive, posebno u smislu popisa podataka iz članka 5. te trajanja zadržavanja iz članka 6. Rezultati ove ocjene moraju biti dostupni javnosti.
   2.   Komisija radi toga razmatra sva zapažanja koja joj dostave države članice ili radna skupina osnovana na temelju članka 29. Direktive 95/46/EZ.
   Članak 15.
   Prenošenje
   1.   Države članice donose zakone i druge propise potrebne za usklađivanje s ovom Direktivom najkasnije do 15. rujna 2007. One o tome odmah obavješćuju Komisiju. Kada države članice donose ove mjere, te mjere prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
   2.   Države članice Komisiji dostavljaju tekst glavnih odredaba nacionalnoga prava koje donesu u području na koje se odnosi ova Direktiva.
   3.   Svaka država članica može do 15. ožujka 2009. odgoditi primjenu ove Direktive na zadržavanje komunikacijskih podataka vezanih uz pristup internetu, internetsku telefoniju i internetsku elektroničku poštu. Države članice koje odluče iskoristiti mogućnost iz ovog stavka o tome putem izjave obavješćuju Vijeće i Komisiju nakon donošenja ove Direktive. Izjava se objavljuje u Službenom listu Europske unije.
   Članak 16.
   Stupanje na snagu
   Ova Direktiva stupa na snagu dvadesetog dana od dana objave u Službenom listu Europske unije.

   Članak 17.
   Adresati
   Ova je Direktiva upućena državama članicama.

      Sastavljeno u Strasbourgu 15. ožujka 2006.

            Za Europski parlament

            Predsjednik

         J. BORRELL FONTELLES

            Za Vijeće

            Predsjednik

         H. WINKLER

      (1)  Mišljenje doneseno 19. siječnja 2006. (još nije objavljeno u Službenom listu).

      (2)  Mišljenje Europskog parlamenta od 14. prosinca 2005. (još nije objavljeno u Službenom listu) te Odluka Vijeća od 21. veljače 2006.

      (3)  SL L 281, 23.11.1995., str. 31. Direktiva kako je izmijenjena Uredbom (EZ) br. 1882/2003 (SL L 284, 31.10.2003., str. 1.).

      (4)  SL L 201, 31.7.2002., str. 37.

      (5)  SL L 69, 16.3.2005., str. 67.

      (6)  SL C 321, 31.12.2003., str. 1.

      (7)  SL L 108, 24.4.2002., str. 33.

      (8)  SL L 105, 13.4.2006., str. 54.”


title: Direktiva 2012/23/EU Europskog parlamenta i Vijeća od 12. rujna 2012. o izmjeni Direktive 2009/138/EZ (Solventnost II) u pogledu roka za njeno prenošenje i roka za njenu primjenu te datuma stavljanja izvan snage određenih direktiva  Tekst značajan za EGP

text:
               06/Sv. 011

               HR

               Službeni list Europske unije

               268

         32012L0023

               L 249/1

               SLUŽBENI LIST EUROPSKE UNIJE

               12.09.2012.

      DIREKTIVA 2012/23/EU EUROPSKOG PARLAMENTA I VIJEĆA

   od 12. rujna 2012.
   o izmjeni Direktive 2009/138/EZ (Solventnost II) u pogledu roka za njeno prenošenje i roka za njenu primjenu te datuma stavljanja izvan snage određenih direktiva
   (Tekst značajan za EGP)
   EUROPSKI PARLAMENT I VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 53. stavak 1. i članak 62.,
   uzimajući u obzir prijedlog Europske komisije,
   nakon prosljeđivanja nacrta zakonodavnog akta nacionalnim parlamentima,
   u skladu s redovnim zakonodavnim postupkom (1),
   budući da:

               (1)

               Direktivom 2009/138/EZ Europskog parlamenta i Vijeća od 25. studenoga 2009. o osnivanju i obavljanju djelatnosti osiguranja i reosiguranja (Solventnost II) (2) predviđeno je uspostavljanje modernog i na mjerenju rizika utemeljenog sustava uređenja i nadzora društava za osiguranje i društava za reosiguranje u Uniji. Taj je sustav od ključne važnosti za siguran i stabilan sektor osiguranja koji je u stanju ponuditi održive proizvode osiguranja i poduprijeti realno gospodarstvo poticanjem dugoročnih ulaganja i dodatne stabilnosti.

               (2)

               Direktivom 2009/138/EZ određen je 31. listopada 2012. kao rok za prenošenje, a 1. studenoga 2012. kao datum početka primjene. Tom je Direktivom, nadalje, određen 1. studenoga 2012. kao datum stavljanja izvan snage postojećih direktiva o osiguranju i reosiguranju (3) (dalje u tekstu zajednički: „Solventnost I”).

               (3)

               Komisija je 19. siječnja 2011. usvojila prijedlog (dalje u tekstu: „prijedlog Omnibus II”) da se, između ostalog, izmijeni Direktiva 2009/138/EZ kako bi se uzela u obzir nova nadzorna struktura za osiguranje, odnosno osnivanje Europskog nadzornog tijela (Europsko nadzorno tijelo za osiguranje i strukovno mirovinsko osiguranje). Prijedlog Omnibus II također sadrži odredbe o odgađanju roka za prenošenje i datuma primjene Direktive 2009/138/EZ te datuma stavljanja izvan snage Solventnosti I.

               (4)

               S obzirom na složenost prijedloga Omnibus II postoji rizik da on neće stupiti na snagu prije roka za prenošenje i datuma primjene Direktive 2009/138/EZ. Ako bi ti datumi ostali neizmijenjeni, to bi značilo provedbu Direktive 2009/138/EZ prije stupanja na snagu prijelaznih pravila i značajnih prilagodbi predviđenih prijedlogom Omnibus II.

               (5)

               Kako bi se izbjeglo pretjerano opterećenje država članica zakonodavnim obvezama prema Direktivi 2009/138/EZ te kasnije i u okviru nove strukture koja je predviđena prijedlogom Omnibus II, prikladno je odgoditi rok za prenošenje Direktive 2009/138/EZ.

               (6)

               Kako bi se nadzornim tijelima i društvima za osiguranje i reosiguranje omogućilo da se pripreme za primjenu nove nadzorne strukture, također je prikladno propisati kasniji datum početka primjene Direktive 2009/138/EZ.

               (7)

               Radi zakonske sigurnosti u skladu s tim je potrebno odgoditi i datum stavljanja izvan snage Solventnosti I.

               (8)

               S obzirom na kratko vremensko razdoblje do datuma određenih Direktivom 2009/138/EZ, ova bi Direktiva trebala stupiti na snagu bez odgađanja,

         DONIJELI SU OVU DIREKTIVU:
   Članak 1.
   Direktiva 2009/138/EZ ovime se mijenja kako slijedi:

               1.

               Članak 309. stavak 1. mijenja se kako slijedi:

                           (a)

                           u prvom podstavku, datum „31. listopada 2012.” zamjenjuje se datumom „30. lipnja 2013.”;

                           (b)

                           nakon prvog podstavka umeće se sljedeći podstavak:
                           „Zakoni i drugi propisi iz prvog podstavka primjenjuju se od 1. siječnja 2014.”

               2.

               U prvom stavku članka 310., datum „1. studenoga 2012.” zamjenjuje se datumom „1. siječnja 2014.”

               3.

               U drugom stavku članka 311., datum „1. studenoga 2012.” zamjenjuje se datumom „1. siječnja 2014.”

         Članak 2.
   Ova Direktiva stupa na snagu sljedećeg dana od dana objave u Službenom listu Europske Unije.

   Članak 3.
   Ova je Direktiva upućena državama članicama.

      Sastavljeno u Strasbourgu 12. rujna 2012.

            Za Europski parlament

            Predsjednik

         M. SCHULZ

            Za Vijeće

            Predsjednik

         A. D. MAVROYIANNIS

      (1)  Stajalište Europskog parlamenta od 3. srpnja 2012. (još nije objavljeno u Službenom listu) i odluka Vijeća od 5. rujna 2012.

      (2)  SL L 335, 17.12.2009., str. 1.

      (3)  Direktiva Vijeća 64/225/EEZ od 25. veljače 1964. o ukidanju ograničenja slobode poslovnog nastana i slobode pružanja usluga u području reosiguranja i retrocesije (SL L 56, 4.4.1964., str. 878/64.); Prva direktiva Vijeća 73/239/EEZ od 24. srpnja 1973. o usklađivanju zakona i drugih propisa koji se odnose na osnivanje i obavljanje poslova izravnog osiguranja osim životnog osiguranja (SL L 228, 16.8.1973., str. 3.); Direktiva Vijeća 73/240/EEZ od 24. srpnja 1973. o ukidanju ograničenja slobode poslovnog nastana za poslove izravnog osiguranja osim životnog osiguranja (SL L 228, 16.8.1973., str. 20.); Direktiva Vijeća 76/580/EEZ od 29. lipnja 1976. o izmjeni Direktive 73/239/EEZ (SL L 189, 13.7.1976., str. 13.); Direktiva Vijeća 78/473/EEZ od 30. svibnja 1978. o usklađivanju zakona i drugih propisa o suosiguranju na razini Zajednice (SL L 151, 7.6.1978., str. 25.); Direktiva Vijeća 84/641/EEZ od 10. prosinca 1984. o izmjeni, posebno u pogledu turističke pomoći, Prve direktive (73/239/EEZ) (SL L 339, 27.12.1984., str. 21.); Direktiva Vijeća 87/344/EEZ od 22. lipnja 1987. o usklađivanju zakona i drugih propisa u području osiguranja troškova pravne zaštite (SL L 185, 4.7.1987., str. 77.); Druga direktiva Vijeća 88/357/EEZ od 22. lipnja 1988. o usklađivanju zakona i drugih propisa koji se odnose na izravno osiguranje osim životnog osiguranja, koja propisuje odredbe kako bi se olakšalo učinkovito ostvarivanje slobode pružanja usluga (SL L 172, 4.7.1988., str. 1.); Direktiva Vijeća 92/49/EEZ od 18. lipnja 1992. o usklađivanju zakona i drugih propisa koji se odnose na izravno osiguranje osim životnog osiguranja (Treća direktiva o neživotnom osiguranju) (SL L 228, 11.8.1992., str. 1); Direktiva 98/78/EZ Europskog parlamenta i Vijeća od 27. listopada 1998. o dodatnom nadzoru društava za osiguranje u grupi osiguravatelja (SL L 330, 5.12.1998., str. 1.); Direktiva 2001/17/EZ Europskog parlamenta i Vijeća od 19. ožujka 2001. o reorganizaciji i likvidaciji društava za osiguranje (SL L 110, 20.4.2001., str. 28.); Direktiva 2002/83/EZ Europskog parlamenta i Vijeća od 5. studenoga 2002. o životnom osiguranju (SL L 345, 19.12.2002., str. 1.) i Direktiva 2005/68/EZ Europskog parlamenta i Vijeća od 16. studenoga 2005. o reosiguranju (SL L 323, 9.12.2005., str. 1.).


title: 74/557/EEZ: Direktiva Vijeća od 4. lipnja 1974. o ostvarivanju slobode poslovnog nastana i slobode pružanja usluga s obzirom na djelatnosti samozaposlenih osoba i posrednika koji obavljaju trgovinu i distribuciju otrovnih proizvoda

text:
               06/Sv. 007

               HR

               Službeni list Europske unije

               3

         31974L0557

               L 307/5

               SLUŽBENI LIST EUROPSKE UNIJE

               04.06.1974.

      DIREKTIVA VIJEĆA

   od 4. lipnja 1974.
   o ostvarivanju slobode poslovnog nastana i slobode pružanja usluga s obzirom na djelatnosti samozaposlenih osoba i posrednika koji obavljaju trgovinu i distribuciju otrovnih proizvoda
   (74/557/EEZ)
   VIJEĆE EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice, a posebno njegov članak 54. stavke 2. i 3. i članak 63. stavke 2. i 3.,
   uzimajući u obzir Opći program za ukidanje ograničenja slobode poslovnog nastana (1), a posebno njegovih glava IV.A i C,
   uzimajući u obzir Opći program za ukidanje ograničenja slobode pružanja usluga (2), a posebno njegovu glavu V.C,
   uzimajući u obzir Direktivu Vijeća br. 64/223/EEZ (3) od 25. veljače 1964. o ostvarivanju slobode poslovnog nastana i slobode pružanja usluga s obzirom na djelatnosti vezane uz veleprodaju,
   uzimajući u obzir Direktivu Vijeća br. 64/224/EEZ (4) od 25. veljače 1964. o ostvarivanju slobode poslovnog nastana i slobode pružanja usluga s obzirom na djelatnosti posrednika u trgovini, industriji i malom obrtništvu,
   uzimajući u obzir Direktivu Vijeća br. 68/363/EEZ (5) od 15. listopada 1968. o ostvarivanju slobode poslovnog nastana i slobode pružanja usluga s obzirom na djelatnosti samozaposlenih osoba uključenih u maloprodaju,
   uzimajući u obzir prijedlog Komisije,
   uzimajući u obzir mišljenje Skupštine (6),
   uzimajući u obzir mišljenje Gospodarskog i socijalnog odbora (7),
   budući da Opći program predviđa ukidanje svih diskriminirajućih postupaka na osnovi državljanstva s obzirom na poslovni nastan i pružanje usluga:

               —

               u području djelatnosti veleprodaje od strane posrednika u trgovini, industriji i malom obrtništvu, prije kraja druge godine druge faze,

               —

               u području djelatnosti maloprodaje, nakon kraja druge godine druge faze prijelaznog razdoblja i prije kraja druge faze;

         budući da se direktive br. 64/223/EEZ, br. 64/224/EEZ i br. 68/363/EEZ ne primjenjuju na područje otrovnih proizvoda, koji su zbog posebnih problema prouzrokovanih zaštitom javnog zdravlja uređeni odredbama zakona i drugih propisa te upravnim postupcima u državama članicama;
   budući da se naprijed navedene direktive br. 64/223/EEZ i br. 68/363/EEZ ne primjenjuju na djelatnosti s obzirom na veleprodaju, posrednike i maloprodaju patogena; budući da, unatoč tome, pored patogena koji su razvrstani kao medicinski preparati za ljudsku ili životinjsku uporabu u smislu Direktive Vijeća br. 65/65/EEZ (8) od 26. siječnja 1965. o usklađivanju zakona i drugih propisa u odnosu na patentirane lijekove, izmijenjene Direktivom br. 66/454/EEZ (9), samo patogene tvari pod nazivom „biološki pesticidi za uporabu u poljoprivredi” su predmet navedenih djelatnosti; budući da, stoga, s obzirom na patogene, ukidanje ograničenja slobode pružanja usluga i slobode poslovnog nastana može biti ograničeno na trgovinu i distribuciju takvih pesticida;
   budući da je postalo očigledno da je potrebno i da je za to nastupio trenutak da se poduzmu mjere kojima bi se na razini Zajednice uredile mjere navedene u prethodne dvije uvodne izjave, uzimajući u obzir opasno djelovanje koje otrovni proizvodi mogu imati na zdravlje čovjeka, životinje i biljke, bilo izravno ili neizravno putem okoliša;
   budući da su djelatnosti posrednika u trgovini, industriji i malom obrtništvu predmet direktiva 64/224/EEZ i 68/363/EEZ; budući da su djelatnosti posrednika s obzirom na otrovne proizvode i patogene tvari isključene iz područja primjene ovih direktiva; budući da je ova Direktiva namijenjena liberalizaciji djelatnosti posrednika; budući da, na odgovarajući način, pojmovi „trgovina i distribucija” u ovoj Direktivi uključuju i djelatnosti posrednika u ovim poljima;
   budući da Opći program za ukidanje ograničenja slobode poslovnog nastana predviđa da ograničenja ovlasti korištenja prava pridruživanja profesionalnim ili trgovačkim udruženjima moraju biti ukinuta ako profesionalne djelatnosti tih osoba uključuju korištenje tih ovlasti;
   budući da će taj položaj plaćenih zaposlenika koje prate osobe koje pružaju usluge ili djeluju u njihovo ime biti uređen odredbama utvrđenim na temelju članaka 48. i 49. Ugovora;
   budući da su donesene ili će biti donesene različite direktive koje se primjenjuju na sve djelatnosti samozaposlenih osoba, a koje se odnose na kretanje i boravište korisnika, kao i, kada je to potrebno, direktive o usklađivanju zaštitnih mjera koje zahtijevaju države članice od trgovačkih društava i poduzeća s ciljem zaštite članova i drugih;
   budući da su u nekim državama članicama trgovina, distribucija i stručna uporaba opasnih proizvoda uređene pravilima o početku obavljanja djelatnosti, dok će druge države, gdje je to potrebno, provoditi takva pravila; budući da, stoga, određene posebne privremene mjere, čija je svrha olakšati državljanima drugih država članica pokretanje i obavljanje djelatnosti trgovine otrovnim proizvodima, uređene su posebnom direktivom,
   DONIJELO JE OVU DIREKTIVU:
   Članak 1.
   Države članice za fizičke osobe i trgovačka društva ili poduzeća iz glave I. Općeg programa za ukidanje ograničenja slobode poslovnog nastana (dalje u tekstu „korisnici”) ukidaju ograničenja iz glave III. Općeg programa kojim se utječe na pravo pokretanja i obavljanja djelatnosti iz članka 2.
   Članak 2.
   1.   Ova se Direktiva primjenjuje na djelatnosti samozaposlenih osoba u trgovini i distribuciji otrovnih proizvoda (tvari i pripravaka) i bioloških pesticida za uporabu u poljoprivredi koji su isključeni iz područja primjene Direktive br. 64/223/EEZ prema članku 2. stavku 1., Direktive br. 64/224/EEZ prema članku 4. stavku 1. alineji 5. i Direktive br. 68/363/EEZ prema članku 2. stavku 1.
   2.   Proizvodi iz stavka 1., zbog mogućih štetnih djelovanja na zdravlje ljudi, životinja i biljaka, u skladu s pravom država članica uređeni su posebnim odredbama (ti proizvodi su određeni u Prilogu). Države članice o izmjenama tog popisa obavješćuju Komisiju koja o tome obavješćuje države članice.
   3.   Ova se Direktiva ne primjenjuje na trgovinu i distribuciju lijekova kako je uređeno Direktivom br. 65/65/EEZ niti na djelatnost trgovačkih putnika, uličnih prodavača s kolicima i prodavača po kućama.
   Članak 3.
   1.   Ograničenja s obzirom na djelatnosti iz članka 2. ove Direktive ukidaju se neovisno o opisu koji je korišten za osobe koje obavljaju neku od tih djelatnosti.
   2.   Uobičajeni opisi koji se trenutačno koriste u državama članicama kako bi se utvrdile osobe koje obavljaju djelatnosti posredovanja u trgovini su opisi iz članka 3. Direktive Vijeća br. 64/224/EEZ.
   Članak 4.
   1.   Države članice moraju posebno ukinuti sljedeća ograničenja:

               (a)

               ona kojima se korisnike sprječava da pokrenu ili pružaju usluge u državi članici domaćinu pod istim uvjetima i uz ista prava kao i njezini državljani;

               (b)

               ona koja proistječu iz upravnog postupka koji za posljedicu ima primjenu postupka kojim se korisnike diskriminira u odnosu na njezine državljane.

         2.   Ograničenja koja se mora ukinuti uključuju posebno ograničenja koja proistječu iz propisa, koji korisniku sprječavaju ili ograničavaju osnivanje ili pružanje usluga na sljedeći način:

               (a)

                  u Belgiji:

                           obvezom posjedovanja „carte professionnelle” (članak 1., Zakon od 19. veljače 1965.);

               (b)

                  u Francuskoj:

                           —

                           obvezom posjedovanja „carte d’identité d’étranger commerçant” (Décret-loi od 12. studenoga 1938. godine, Décret od 2. veljače 1939. godine, Zakon od 8. listopada 1940. godine, Zakon od 10. travnja 1954. godine, Décret br. 59-852 od 9. srpnja 1959. godine),

                           —

                           nepriznavanjem prava na obnavljanje trgovačkih zakupa (članak 38., Décret od 30. rujna 1953. godine);

               (c)

                  u Luksemburgu:

                           ograničenim razdobljem važenja ovlaštenja izdanih stranim državljanima (članak 21., Zakon od 2. lipnja 1962. godine).

         Članak 5.
   1.   Države članice osiguravaju da korisnici imaju prava pridružiti se profesionalnim ili trgovačkim udruženjima pod istim uvjetima i uz ista prava i obveze kao i njihovi vlastiti državljani.
   2.   U slučaju poslovnog nastana pravo na pridruživanje profesionalnim ili trgovačkim udruženjima daje pravo na sudjelovanje u izborima za ili pravo na imenovanje na vodeće pozicije u takvim udruženjima. Unatoč tome, takva mjesta mogu biti rezervirana za državljane, ako je to udruženje u obavljanju svoje djelatnosti povezano s izvršavanjem javnih ovlasti.
   3.   U Velikom Vojvodstvu Luksemburgu članstvo u Trgovačkoj komori (Chambre de commerce) i u Obrtničkoj komori (Chambre des métiers) ne daje korisnicima pravo da sudjeluju u izborima za upravna tijela tih komora.
   Članak 6.
   Niti jedna država članica ne smije svojim državljanima koji u svrhu obavljanja djelatnosti iz članka 2. ove Direktive žele otići u drugu državu članicu dodijeliti pomoć koja bi mogla poremetiti uvjete osnivanja.
   Članak 7.
   1.   Ako država članica domaćin od svojih državljana koji žele obavljati djelatnost iz članka 2. ove Direktive traži dokaz o posjedovanju dobrog ugleda i dokaz da prethodno nisu proglasili stečaj ili jedan od tih dokaza, država prihvaća kao dovoljan dokaz, s obzirom na državljane druge države članice, podnošenje izvoda iz „sudskog registra” ili, u slučaju nemogućnosti da to učine, odgovarajuće isprave koje je izdalo nadležno sudsko ili upravno tijelo u državi članici porijekla ili državi članici iz koje strani državljanin dolazi, a kojim se dokazuje da su ti zahtjevi ispunjeni.
   2.   Ako država članica domaćin propiše svojim državljanima koji žele obavljati neku od djelatnosti iz članka 2. ove Direktive određene zahtjeve kao što je dobar ugled, a dokaz da su ti zahtjevi ispunjeni ne može biti izveden iz isprave navedene u stavku 1. ovog članka, država članica kao dovoljan dokaz za državljane druge države članice prihvaća potvrdu koju je izdalo nadležno sudsko ili upravno tijelo u zemlji porijekla ili u zemlji iz koje strani državljanin dolazi i u kojoj je naznačeno da su ti zahtjevi ispunjeni. Takva se potvrda odnosi na posebne činjenice koje zemlja domaćin smatra mjerodavnim.
   3.   Ako zemlja porijekla ili zemlja iz koje dolazi strani državljanin ne izdaje isprave iz stavka 1. ovog članka ili potvrde iz stavka 2. ovog članka kojim se dokazuje dobar ugled ili da prethodno nije postojao stečaj, takav dokaz može zamijeniti izjava pod prisegom, ili, u državama u kojim ne postoje odredbe o izjavi pod prisegom, samo izjava te osobe pred nadležnim sudskim ili upravnim tijelom, ili, gdje je to primjereno pred bilježnikom, u zemlji iz koje osoba dolazi; takvo tijelo ili javni bilježnik izdaje potvrdu kojom ovjerava vjerodostojnost izjave pod prisegom ili same izjave. Izjava s obzirom na nepostojanje prethodnog stečaja se može također dati i pred nadležnim profesionalnim ili trgovačkim tijelom u toj zemlji.
   4.   Isprave izdane u skladu sa stavkom 1. i 2. ovog članka ne mogu u trenutku njihova predočavanja biti starije od tri mjeseca od datuma njihovog izdavanja.
   5.   Države članice unutar roka propisanog u članku 8. ove Direktive određuju tijela nadležna za izdavanje isprava iz stavaka 1. i 2. ovog članka i o tome obavješćuju druge države članice i Komisiju.
   6.   Ako se u državi članici domaćinu traži dokaz o financijskom stanju, ta država smatra potvrde koje su izdale banke u državi članici porijekla ili u zemlji iz koje strani državljanin dolazi jednakovrijednim potvrdama izdanim na svom vlastitom području.
   Članak 8.
   Države članice donose mjere potrebne za usklađivanje s ovom Direktivom u roku od šest mjeseci od notifikacije i o tome odmah obavješćuju Komisiju.
   Članak 9.
   Ova je Direktiva upućena državama članicama.

      Sastavljeno u Luxembourgu 4. lipnja 1974.

            Za Vijeće

            Predsjednik

         J. ERTL

      (1)  SL 2, 15.1.1962., str. 36/62.

      (2)  SL 2, 15.1.1962., str. 32/62.

      (3)  SL 56, 4.4.1964., str. 863/64.

      (4)  SL 56, 4.4.1964., str. 869/64.

      (5)  SL L 260, 22.10.1968., str. 1.

      (6)  SL C 63, 28.5.1969., str. 21.

      (7)  SL C 10, 27.1.1970., str. 23.

      (8)  SL 22, 9.2.1965., str. 369/65.

      (9)  SL 144, 5.8.1966., str. 2658/66.
   PRILOG
   Sljedeće kategorije proizvoda iz članka 2. stavka 2. ove Direktive podliježu posebnim aranžmanima u državama članicama (na dan 4. lipnja 1974.):

               —

                  Belgija:

               Otrovne tvari i pripravci:

                           1.

                           pobrojani u arrêté du Régent od 6. veljače 1946. (s izmjenama) kojima se uređuje čuvanje i opskrba otrovima i otrovnim tvarima (u provedbi Zakona od 24. veljače 1921.);

                           2.

                           razvrstani u kategorije 1. i 2. arrêté royal od 31. svibnja 1958. kojima se uređuje čuvanje, trgovanje i uporaba pesticida i fitofarmaceutskih proizvoda.

               —

                  Danska:

                           1.

                                       (a)

                                       Otrovi i otrovne tvari i opasni proizvodi iz Priloga Zakonu br. 119. od 3. svibnja 1961. i navedeni u Uredbi (bekendtgørelse) br. 305 od 9. listopada 1961. (nastala izvršenjem prethodne) kojom se uspostavljaju pravila proizvodnje, zaprimanja, skladištenja i izdavanja tih otrova i proizvoda;

                                       (b)

                                       otrovi i otrovne tvari i opasni proizvodi utvrđeni u Uredbi (bekendtgørelse) br. 304 od 9. listopada 1961. kojom se uspostavljaju pravila o upotrebi tih otrova i proizvoda.

                           2.

                           Proizvodi (fitofarmaceutski, herbicidi, pesticidi, regulatori rasta biljaka) određeni Zakonom br. 118 od 3. svibnja 1961. i navedeni u uredbama (bekendtgørelser) donesenim u primjeni tog zakona koji propisuje da ti proizvodi ne smiju biti stavljeni na tržište ili korišteni za trgovinu osim ako su odobreni i klasificirani od strane odbora za otrove (giftnevnet) koji također utvrđuje detaljna pravila za primanje, skladištenje, pakiranje, označavanje itd. tih proizvoda.

                           3.

                           Proizvodi (fitofarmaceutski, herbicidi, pesticidi, regulatori rasta biljaka) iz Uredbe (bekendtgørelse) od 25. rujna 1961. kojom se propisuje da se ovlaštenje za uporabu proizvoda označenih s X obično uvjetuje time da korisnik sudjeluje na tečaju iz toksikologije organiziranom od Odbora za otrove (giftnevnet).

               —

                  Njemačka:
               Otrovne tvari i pripravci razvrstani u kategorije 1, 2 i 3 po zakonima i propisima njemačkih saveznih država (Länder) o trgovini i distribuciji fitosanitarnih otrovnih proizvoda i proizvoda koji imaju otrovni učinak na zdravlje biljaka, i u stavku 34. podstavku 5. Trgovinskog zakonika (Gewerbeordnung), u verziji od 15. veljače 1963.

               —

                  Francuska:

                           1.

                           Otrovne tvari navedene u tablici A (toksični proizvodi) i C (opasni proizvodi) odjeljka I. Uredbe 56-1197 od 26. studenoga 1956. (Code de la Santé publique, knjiga V., dio 2., glava III., poglavlje 1., odjeljci I. i II., članci od R 5149 do 5168).

                           2.

                           Po zdravlje štetni proizvodi za uporabu u industriji specificirani u „Code du travail”, knjiga II., glava II., članci 67., 2., 78., 79. i 80. i u propisima i uredbama donesenim s ciljem provedbe tih odredbi.

                           3.

                           Štetni proizvodi navedeni u popisu opasnih, nezdravih i neprikladnih prostorija utvrđenih na temelju članaka 5. i 7. Zakona od 19. prosinca 1917.

                           4.

                           Protuparazitni proizvodi koji se koriste u poljoprivredi (Zakon od 2. studenoga 1943., izmijenjen Zakonom od 30. lipnja 1963.; arrêté od 6. rujna 1954. o odobravanju proizvoda označenih markom za borbu protiv parazita koji se koriste u poljoprivredi, dopunjen arrêtéom od 6. veljače 1962.).

               —

                  Irska:

               Otrovi koji su trenutačno pobrojani u uredbama prema Zakonu o otrovima iz 1961. i čija je prodaja zabranjena, osim od strane određenih ovlaštenih osoba.

               —

                  Italija:

                           1.

                           Otrovni plinovi (članak 58.- jedinstven tekst Zakona o javnoj sigurnosti odobren kraljevskom uredbom br. 773 od 18. lipnja 1931.; kraljevska uredba br. 147 od 9. siječnja 1927.; tablica otrovnih plinova priložena ministarskoj uredbi od 6. veljače 1935. i njene izmjene).

                           2.

                           Otrovne tvari za uporabu u industriji (članak 147. jedinstveni tekst Zakona o zdravlju odobren kraljevskom uredbom br. 1265. od 27. lipnja 1934.).

                           3.

                           Medicinsko-kirurški proizvodi (baktericidi, germicidi i dezinfektori) (kraljevska uredba br. 3112 od 6. prosinca 1928. i provedbeni propisi Zakona br. 1070 od 23. lipnja 1927., odobreni kraljevskom uredbom br. 3112 od 6. prosinca 1928.) i lijekovi (fitofarmaceutski proizvodi i proizvodi namijenjeni za uporabu kao konzervansi za hranu) (čl. Zakona br. 441 od 26. veljače 1963. i propisi koji uređuju proizvodnju, trgovinu i prodaju fitofarmaceutskih proizvoda i proizvoda namijenjenih za uporabu kao konzervansa za hranu, odobreni uredbom predsjednika Republike br. 1095. od 3. kolovoza 1968.).

                           4.

                           Olovno bjelilo (Zakon br. 706 od 19. srpnja 1961.).

                           5.

                           Benzol (Zakon br. 245 od 5. ožujka 1963.).

                           6.

                           Kozmetički proizvodi i boje koje sadrže otrovne tvari (članak 7. kraljevske uredbe br. 1938 od 30. listopada 1924.).

               —

                  Luksemburg:

                           1.

                           Trgovina i distribucija određenih proizvoda (Zakon od 25. rujna 1953.; memorijal br. 62 od 10. listopada 1953.).

                           2.

                           Trgovina i korištenje fitofarmaceutskih proizvoda (pesticida za uporabu u poljoprivredi, regulatora rasta biljaka, konzervansa, herbicida, mikroorganizama i virusa kao protuparazitnih sredstava …) (Zakon od 20. veljače 1968., Memorijal br. 9 od 12. ožujka 1968. - Uredba velikog vojvode od 29. svibnja 1970., Memorijal br. 33 od 15. lipnja 1970.).

               —

                  Nizozemska:
               Opasne tvari i pripravci, Zakon (Bestrijdingsmiddelenwet iz 1962.).

               —

                  Ujedinjena Kraljevina:

                           1.

                           Otrovi koji su trenutačno pobrojani u Popisu otrova I. koji podliježu Zakonu o lijekovima i otrovima iz 1933. i pravilima o otrovima ili se ubrajaju u otrove u Rasporedu otrova na koje se odnosi Zakon o lijekovima i otrovima (Sjeverna Irska) iz godina 1925. do 1967. i Uredbe o otrovima (Sjeverna Irska).

                           2.

                           Tvari obuhvaćene Zakonom o kemikalijama koje se koriste na farmama i u vrtu iz 1967. i pripadajućim propisima.

                           3.

                           Tvari obuhvaćene Zakonom o poljoprivredi (o otrovnim tvarima) iz 1952. i uredbama.


title: 88/414/EEZ: Direktiva Komisije od 22. lipnja 1988. o prilagodbi tehničkom napretku Direktive Vijeća 80/720/EEZ o usklađivanju zakonodavstava država članica u odnosu na radni prostor, pristup vozačkom mjestu, te vrata i prozore traktora na kotačima za poljoprivredu i šumarstvo

text:
               13/Sv. 015

               HR

               Službeni list Europske unije

               20

         31988L0414

               L 200/34

               SLUŽBENI LIST EUROPSKE UNIJE

               22.06.1988.

      DIREKTIVA KOMISIJE

   od 22. lipnja 1988.
   o prilagodbi tehničkom napretku Direktive Vijeća 80/720/EEZ o usklađivanju zakonodavstava država članica u odnosu na radni prostor, pristup vozačkom mjestu, te vrata i prozore traktora na kotačima za poljoprivredu i šumarstvo
   (88/414/EEZ)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske ekonomske zajednice,
   uzimajući u obzir Direktivu Vijeća 74/150/EEZ od 4. ožujka 1974. o usklađivanju zakonodavstava država članica u odnosu na homologaciju tipa traktora na kotačima za poljoprivredu i šumarstvo (1), kako je zadnje izmijenjena Direktivom 88/297/EEZ (2), a posebno njezin članak 11.,
   budući da je s obzirom na stečeno iskustvo sada moguće određene odredbe Direktive Vijeća 80/720/EEZ (3), kako je izmijenjena Direktivom 82/890/EEZ (4), učiniti točnijima i potpunijima;
   budući da su mjere određene ovom Direktivom u skladu s mišljenjem Odbora za prilagodbu direktiva tehničkom napretku namijenjenih uklanjanju tehničkih prepreka u trgovini traktorima za poljoprivredu i šumarstvo,
   DONIJELA JE OVU DIREKTIVU:
   Članak 1.
   Prilog I. Direktivi 80/720/EEZ mijenja se u skladu s Prilogom ovoj Direktivi.
   Članak 2.
   1.   Od 1. listopada 1988. niti jedna država članica ne smije:

               —

               odbiti, s obzirom na tip traktora, dodjelu EEZ homologacije tipa, izdavanje dokumenta navedenog u članku 10. stavku 1. zadnjoj alineji Direktive 74/150/EEZ, ili dodjelu nacionalne homologacije tipa, ni

               —

               zabraniti stavljanje u uporabu tipa ni tipova traktora, ako radni prostor, pristup vozačkom mjestu, te vrata i prozori tog tipa traktora ili tih tipova traktora zadovoljavaju odredbe ove Direktive.

         2.   Države članice od 1. listopada 1989.:

               —

               ne smiju više izdavati dokument naveden u članku 10. stavku 1. zadnjoj alineji Direktive 74/150/EEZ za tip traktora u kojemu radni prostor, pristup vozačkom mjestu te vrata i prozori nisu u skladu s odredbama ove Direktive,

               —

               mogu odbiti dodjeljivanje nacionalne homologacije za tip traktora u kojemu radni prostor, pristup vozačkom mjestu te vrata i prozori nisu u skladu s odredbama ove Direktive.

         Članak 3.
   Države članice donose odredbe potrebne za usklađivanje s ovom Direktivom najkasnije do 30. rujna 1988. One o tome odmah obavješćuju Komisiju.
   Članak 4.
   Ova je Direktiva upućena državama članicama.

      Sastavljeno u Bruxellesu 22. lipnja 1988.

            Za Komisiju

            Potpredsjednik

            COCKFIELD

      (1)  SL L 84, 28.3.1974., str. 10.

      (2)  SL L 126, 20.5.1988., str. 52.

      (3)  SL L 194, 28.7.1980., str. 1.

      (4)  SL L 378, 31.12.1982., str. 45.
   PRILOG
   Prilog I. Direktivi 80/720/EEZ mijenja se kako slijedi:

               —

               u prvom redu točke 1.4., iza riječi „položaje stuba i kola upravljača”, dodaju se riječi: „uz izuzeće onih koje su namijenjeni isključivo za ulaz i izlaz”,

               —

               u prvom redu točke 1.7. riječ „kruta” dodaje se ispred riječi „točka krova”.
               Dodaje se sljedeća rečenica:

                  „Podstava smije sezati nadolje do 1 000 mm iznad referentne točke sjedala”.

               —

               iza točke 1.7. dodaje se sljedeća nova točka 1.8.:

                              „1.8.

                              Polumjer zakrivljenosti površine između stražnje stranice kabine i krova kabine može se povećati do najviše 150 mm.”,

               —

               u točki III.3. riječi „ako postoje” dodaju se iza riječi „prozori za prozračivanje”,

               —

               u zadnjem redu trećeg stavka točke III.5. iza riječi „otvoriti” dodaju se riječi „ili ukloniti”,

               —

               Slike 1., 2. i 3. zamjenjuju se sljedećim slikama 1., 2. i 3.:


title: Direktiva Komisije 2003/12/EZ od 3. veljače 2003. o ponovnoj klasifikaciji implantata za dojke u okviru Direktive 93/42/EEZ u pogledu medicinskih proizvoda  Tekst značajan za EGP

text:
               13/Sv. 064

               HR

               Službeni list Europske unije

               100

         32003L0012

               L 028/43

               SLUŽBENI LIST EUROPSKE UNIJE

               03.02.2003.

      DIREKTIVA KOMISIJE 2003/12/EZ
   od 3. veljače 2003.
   o ponovnoj klasifikaciji implantata za dojke u okviru Direktive 93/42/EEZ u pogledu medicinskih proizvoda
   (Tekst značajan za EGP)
   KOMISIJA EUROPSKIH ZAJEDNICA,
   uzimajući u obzir Ugovor o osnivanju Europske zajednice,
   uzimajući u obzir Direktivu Vijeća 93/42/EEZ od 14. lipnja 1993. o medicinskim proizvodima (1) kako je zadnje izmijenjena Direktivom 2001/104/EZ Europskog parlamenta i Vijeća (2), a posebno njezin članak 13. stavak 1. točku (b),
   uzimajući u obzir zahtjev koji su podnijele Francuska i Ujedinjena Kraljevina,
   budući da:

               (1)

               Implantati za dojke su u glavnoj klasi II. b medicinskih proizvoda na temelju klasifikacijskog kriterija navedenog u Prilogu IX. Direktivi 93/42/EEZ.

               (2)

               Francuska i Ujedinjena Kraljevina zahtijevale su klasifikaciju implantata za dojke kao klasu II. medicinskih proizvoda odstupanjem od odredbi Priloga IX. Direktivi 93/42/EEZ.

               (3)

               U svrhu osiguranja najviše moguće razine sigurnosti implantata za dojke, prijavljena tijela bi morala provesti ispitivanje dizajna proizvoda sukladno točki 4. Priloga II. Direktivi 93/42/EEZ primjenjujući potpuni sustav osiguranja kvalitete. Sukladno tome, nužno je nastaviti s ponovnom klasifikacijom implantata za dojke kao medicinskih proizvoda klase III.

               (4)

               Nužno je odrediti režim koji se primjenjuje na implantate za dojke koji su stavljeni na tržište prije 1. rujna 2003. prema članku 11. stavku 3. točki (a) ili članku 11. stavku 3. točki (b) alineji iii. Direktive 93/42/EEZ.

               (5)

               Mjere predviđene ovom Direktivom u skladu su s mišljenjem Odbora za medicinske proizvode, koji je osnovan člankom 6. stavkom 2. Direktive Vijeća 90/385/EEZ od 20. lipnja 1990. o usklađivanju zakonodavstava država članica o aktivnim medicinskim proizvodima za ugradnju (3), kako je zadnje izmijenjena Direktivom 93/68/EEZ (4),

         DONIJELA JE OVU DIREKTIVU:
   Članak 1.
   Odstupajući od pravila navedenih u Prilogu IX. Direktivi 93/42/EEZ, implantati za dojke bit će ponovo klasificirani kao medicinski proizvodi obuhvaćeni klasom III.
   Članak 2.
   1.   Implantati za dojke koji su stavljeni na tržište prije 1. rujna 2003. sukladno članku 11. stavku 3. točki (a) ili članku 11. stavku 3. točki (b) alineji iii. Direktive 93/42/EEZ bit će predmetom postupka ponovnog ispitivanja sukladnosti kao klasa III. medicinskih proizvoda prije 1. ožujka 2004.
   2.   Odstupajući od članka 11. stavka 11. Direktive 93/42/EEZ, odluke o implantatima za dojke koje su donijela prijavljena tijela prije 1. rujna 2003. pod člankom 11. stavkom 3. točkom (a) Direktive 93/42/EEZ ne mogu biti produžene.
   Članak 3.
   1.   Države članice donose i objavljuju zakone i druge propise potrebne za usklađivanje s ovom Direktivom najkasnije do 1. kolovoza 2003. One o tome odmah obavješćuju Komisiju.
   Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
   Države članice primjenjuju ove mjere s učinkom od 1. rujna 2003.
   2.   Države članice Komisiji dostavljaju tekst odredaba nacionalnog prava koje donesu u području na koje se odnosi ova Direktiva.
   Članak 4.
   Ova je Odluka upućena državama članicama.

      Sastavljeno u Bruxellesu 3. veljače 2003.

            Za Komisiju

         Erkki LIIKANEN

            Član Komisije

      (1)  SL L 169, 12.7.1993., str. 1.

      (2)  SL L 6, 10.1.2002., str. 50.

      (3)  SL L 189, 20.7.1990., str. 17.

      (4)  SL L 229, 30.8.1993., str. 1.